18.4.2017

Pokračovanie úvahy O. H. Caffarela o téme:

**„Kresťanské manželstvo vo svetle manželstva Jozefa a Márie“.**

**Božia pedagogika**

**Život nazaretskej rodiny ukazuje to, čo by sa dalo nazvať konštantami v Božej pedagogike.** Aj tu je vzorom pre naše rodiny. Zdá sa, že je možné vyzdvihnúť týchto päť stálych bodov v Božej pedagogike:

1. Boh chce, aby jeho deti podliehali počas svojho prebývania na zemi zákonom života v spoločnosti.
2. Súčasne chce, aby boli slobodné a aby smerovali k oslobodeniu.
3. On sám sa podieľa na tomto oslobodzovaní tak, že ich vedie cez udalosti k rozhodnutiam a k prekročeniu seba samých.
4. Odsúva z ich cesty všetko to, čo by mohlo prekážať v ich misii alebo zničiť ich dokonalosť.
5. Udeľuje im hojnosť darov, ktoré sa však nie vždy dajú odvážiť na pozemských váhach.
6. **Podliehajúci ľudským zákonom**

Boh chcel, aby Jozef s Máriou podliehali veľkému zákonu, ktorý zaväzuje každého človeka- práci. V ich prípade to bola veľmi skromná práca, ktorá je vpísaná do ľudskej prirodzenosti v jej najobyčajnejšom rozmere: Jozef pracoval ako tesár a Mária robila všetky domáce práce. Intelektuáli tej doby nebrali ohľad na profesie, v ktorých bolo treba pracovať rukami: „Či nadobúda múdrosť, kto sa musí držať pluhu? Tak aj tesár, kováč a hrnčiar. Títo všetci spoliehajú sa na svoje ruky. Ale ani do rady mesta im nepriznajú vstup, ani na sudcovskú stolicu si nezasadnú, nemajú pochop o tom, čo ustanovuje právo.“ (Sir 38, 26n)

Jozef bol s úplnou istotou skúsený a svedomitý remeselník, ktorému záležalo na dobrom vykonaní práce; mal ťažkú prácu: zarábal si na chlieb v pote čela. Dokázal v nej vnímať trest, ktorý si Adam zaslúžil svojim hriechom ale aj milosť, cestu, ktorá vedie k Bohu; a napokon videl v práci možnosť služby svojim bratom: kto by nepotreboval niekedy pomoc tesára z mestečka? Tým skôr, že vtedajší tesár bol súčasne aj kováčom a murárom.

Práca Márie, hoci bola úplne odlišná, nebola ľahšia. Spočívali na nej všetky úlohy, ktoré spoločne niesli ženy v tej dobe, a teda: príprava jedla a pranie, pradenie a tkanie, čerpanie vody a pečenie chleba. A akou dokonalosťou zachovávala to, čo sv. Pavol odporúčal Kolosanom: „A všetko, čokoľvek hovoríte alebo konáte, všetko robte v mene Pána Ježiša a skrze neho vzdávajte vďaky Bohu Otcovi.“ (Kol 3,17)

Takže Boh nevyplácal svojmu Synovi percentá. Členovia rodiny z Nazareta si museli zarobiť na vlastné živobytie v každodennej námahe. **Takisto to je v prípade kresťanských manželov. Mali by sa však naučiť od Jozefa a Márie pracovať s pohľadom na Ježiša a jemu obetovať svoju námahu a prácu, aby ju odovzdal svojmu Otcovi.** A tiež nech si nemyslia, že sa môžu vymknúť spod akýchkoľvek ľudských zákonov- veľkých aj malých. Nech si vezmú za príklad lojalitu Jozefa a Márie vo vzťahu k civilným ako aj náboženským zákonom. Keď cisár vydal rozkaz, vydali sa do Betlehema bez žiadnych výhovoriek. Každý rok putovali do Jeruzalemského chrámu, hoci dom, v ktorom býval Boží Syn bol čosi viac ako Svätyňa!

1. **Slobodní vo vzťahu k svetu**

**Boh, keď vzýva svoje deti, aby sa podriadili zákonitostiam ľudskej prirodzenosti, zároveň túži po tom, aby zostali slobodné, boli slobodnými ľuďmi, nepodliehali žiadnemu stvoreniu.** „Lebo vy ste povolaní pre slobodu“, píše sv. Pavol Galaťanom (5,13). Izraelita oslobodený z otroctva, ktorý odchádza z Egypta má „bedrá prepásané, sandále na nohách a palicu v ruke“, a je vzorom každého skutočne Božieho dieťaťa, ktoré chce byť „cudzincom a pútnikom“ (1 Pt 2,11) na ceste k lepšej vlasti“ (Hebr 11,16).

Slovo „zanechaj“, ktoré Ježiš neskôr povedal svojim učeníkom, Boh aspoň v dvoch prípadoch povedal Jozefovi s Máriou. „Zanechaj Nazaret a tento dom, ktorý je tak starostlivo pripravený na prijatie Dieťaťa a choď sa dať zapísať do Betlehema.“ „Zanechaj Betlehem, lebo Dieťa je v nebezpečenstve a vydaj sa do vyhnanstva.“ **Zanechať - znamená byť poslušný, ale tiež znamená stávať sa slobodný.** Každého človeka ustavične ohrozuje pokušenie „zariadiť sa“ tak na úrovni materiálnej ako aj duchovnej. **Ako veľmi je dôležité, aby sa kresťanskí manželia učili podľa vzoru Márie a Jozefa spoznávať Božiu vôľu v tom, čo ich núti opustiť svoje miesto, a aby počuli Boží hlas, ktorý ich pozýva k tomu, aby sa nestávali otrokmi žiadneho zákona, žiadneho dobra, žiadnej vlády tohto sveta.**

/pokračovanie na budúci mesiac/